2005E0797 — DA — 16.12.2008 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

RÅDETS FÆLLES AKTION 2005/797/FUSP

af 14. november 2005

om Den Europæiske Unions politimission i de palæstinensiske områder







RÅDET FOR DEN EUROPÆISKE UNION HAR — under henvisning til traktaten om Den Europæiske Union, særlig artikel 14 og artikel 25, stk. 3, og ud fra følgende betragtninger: (1) Den Europæiske Union (EU) er som del af Kvartetten besluttet på at bistå og fremme gennemførelsen af køreplanen, hvori der gøres rede for gensidige tiltag fra den israelske regerings og Den Palæstinensiske Myndigheds side på det politiske, sikkerhedsmæssige, økonomiske, humanitære og institutionsopbyggende område, som vil føre til skabelsen af en uafhængig, demokratisk og levedygtig palæstinensisk stat, der lever side om side i fred og sikkerhed med Israel og sine andre naboer. (2) Det Europæiske Råd bekræftede på mødet den 17.-18. juni 2004 på ny, at EU er rede til at støtte Den Palæstinensiske Myndighed i at tage ansvaret for lov og orden og navnlig i arbejdet med at forbedre det palæstinensiske civile politis kapacitet samt retshåndhævelseskapaciteten. (3) Den Europæiske Unions koordinationskontor for støtte til det palæstinensiske politi blev formelt oprettet ved en brevveksling den 20. april 2005 mellem den palæstinensiske premierminister Ahmed Qurei og Marc Otte, EU’s særlige repræsentant for fredsprocessen i Mellemøsten. (4) På samlingen i Rådet (almindelige anliggender og eksterne forbindelser) den 18. juli 2005 gentog Rådet EU’s tilsagn om sammen med den amerikanske sikkerhedskoordinator via det palæstinensiske civile politi at bidrage til udviklingen af den palæstinensiske sikkerhedskapacitet. Rådet nåede også til principiel enighed om, at EU-støtten til det palæstinensiske civile politi bør have form af en mission under den europæiske sikkerheds- og forsvarspolitik på grundlag af arbejdet i EU-koordinationskontoret for støtte til det palæstinensiske politi i samarbejde med alle de involverede parter. (5) Opfølgningen af EU’s koordinationskontor for støtte til det palæstinensiske politi er udtryk for, at EU fortsat er parat til at bistå Den Palæstinensiske Myndighed med at opfylde sine forpligtelser ifølge køreplanen, især med hensyn til aspekterne sikkerhed og institutionsopbygning, herunder processen med konsolidering af de palæstinensiske sikkerhedsorganisationer i tre tjenester med referat til en palæstinensisk indenrigsminister med styrkede beføjelser. Endvidere tager EU’s støtte til det palæstinensiske civile politi sigte på at øge den palæstinensiske befolknings sikkerhed og fremme Den Palæstinensiske Myndigheds indenlandske dagsorden med hensyn til at styrke retsstaten. (6) Den Palæstinensiske Myndighed har i et brev af 25. oktober 2005 opfordret EU til at iværksætte en EU-politimission for de palæstinensiske områder (EUPOL COPPS). (7) EUPOL COPPS skal supplere og tilføre den aktuelle internationale indsats en merværdi samt udvikle synergier med Fællesskabets og medlemsstaternes igangværende indsats. EUPOL COPPS skal tilstræbe sammenhæng og samordning med EF’s kapacitetsopbyggende aktioner, navnlig på det strafferetlige område. (8) EU’s bistand vil være betinget af, i hvor stort omfang Den Palæstinensiske Myndighed engagerer sig i og støtter omorganiseringen og reformen af politiet. Der vil i løbet af planlægningsfasen blive indført en passende mekanisme for samordning og samarbejde med de relevante palæstinensiske myndigheder for at sikre, at de inddrages i udviklingen og opfølgningen af EUPOL COPPS. Der vil blive indført en passende mekanisme for samordning og samarbejde med de relevante israelske myndigheder for at sikre, at de letter EUPOL COPPS’ aktiviteter. (9) EUPOL COPPS indgår i en bredere kontekst i form af det internationale samfunds indsats for at bistå Den Palæstinensiske Myndighed med at overtage ansvaret for lov og orden, og navnlig med at forbedre det civile politis kapacitet og retshåndhævelseskapaciteten. Der vil blive sikret en tæt samordning mellem EUPOL COPPS og andre internationale aktører, der bidrager med støtte til sikkerheden, herunder den amerikanske sikkerhedskoordinator samt dem, der yder støtte til den palæstinensiske indenrigsminister. (10) EUPOL COPPS kommer til at udøve sit mandat i en situation, der udgør en trussel mod lov og orden, enkeltpersoners sikkerhed og stabiliteten i området, og som vil kunne skade den fælles udenrigs- og sikkerhedspolitiks mål som defineret i traktatens artikel 11. (11) Denne fælles aktion bør i overensstemmelse med retningslinjerne fra Det Europæiske Råds møde i Nice den 7.-9. december 2000 fastlægge den rolle, som generalsekretæren/den højtstående repræsentant skal spille i overensstemmelse med traktatens artikel 18 og 26. (12) I henhold til traktatens artikel 14, stk. 1, skal der angives et finansielt referencegrundlag for hele gennemførelsesperioden for denne fælles aktion. Angivelsen af beløb, der skal afholdes over Fællesskabets budget, er udtryk for den lovgivende myndigheds vilje og forudsætter, at der er forpligtelsesbevillinger til rådighed i det pågældende regnskabsår — ud fra følgende betragtninger: VEDTAGET FØLGENDE FÆLLES AKTION:







Artikel 1

Missionen

1. Den Europæiske Union etablerer herved en EU-politimission i de palæstinensiske områder, i det følgende benævnt Den Europæiske Unions koordinationskontor for støtte til det palæstinensiske politi (EUPOL COPPS) med en operativ fase, der indledes senest den 1. januar 2006.

2. EUPOL COPPS opererer i overensstemmelse med missionsbeskrivelsen i artikel 2.

Artikel 2

Missionsbeskrivelse

1. EUPOL COPPS skal medvirke til at etablere holdbare og effektive politiforhold under palæstinensisk ejerskab i overensstemmelse med de bedste internationale standarder i samarbejde med Fællesskabets programmer for institutionsopbygning samt andre internationale bestræbelser inden for sikkerhedssektoren, herunder en reform af strafferetssystemet.

Med henblik herpå skal EUPOL COPPS:

a) bistå det palæstinensiske civile politi (PCP) med at gennemføre udviklingsprogrammet for politiet ved at rådgive og nøje vejlede PCP, herunder navnlig de ledende embedsmænd på distrikt- og hovedkvartersniveau samt på ministerielt niveau

b) koordinere og lette EU’s og medlemsstaternes bistand og — efter anmodning — den internationale bistand til PCP

c) rådgive om strafferetlige spørgsmål, der er relevante for politiet.

▼M2

Artikel 3

Varighed

Missionen skal have en varighed på fem år.

▼B

Artikel 4

Revision

På baggrund af en halvårlig revisionsproces i overensstemmelse med vurderingskriterierne i operationskonceptet (CONOPS) og operationsplanen (OPLAN) og under hensyn til udviklingen på stedet vil der om nødvendigt kunne foretages justeringer af EUPOL COPPS’ størrelse og omfang.

Artikel 5

Struktur

I forbindelse med udførelsen af sine opgaver består EUPOL COPPS af følgende elementer:

1) Missionschef/politichef

2) Rådgivningsafdeling

3) Programkoordinationsafdeling

4) Administrationsafdeling

▼M2

5) Retsstatsafdeling.

▼B

Disse elementer beskrives nærmere i CONOPS og OPLAN. Rådet godkender CONOPS og OPLAN.

▼M1

Artikel 5a

Den øverstbefalende for den civile operation

1. Direktøren for den civile kapacitet til planlægning og gennemførelse (CPCC) er den øverstbefalende for den civile operation EUPOL COPPS.

2. Den øverstbefalende for den civile operation udøver under politisk kontrol og strategisk ledelse af PSC og under GS/HR's overordnede myndighed kommandoen og kontrollen på strategisk niveau i forbindelse med EUPOL COPPS.

3. Den øverstbefalende for den civile operation sikrer korrekt og effektiv gennemførelse af Rådets afgørelser samt PSC's afgørelser, herunder ved om nødvendigt at give missionschefen instrukser på strategisk niveau.

4. Alt udstationeret personale forbliver fuldt ud underlagt den udsendende stats nationale myndigheders eller EU-institutions kommando. Nationale myndigheder overfører den operative kontrol med deres personale, hold og enheder til den øverstbefalende for den civile operation.

5. Den øverstbefalende for den civile operation bærer det samlede ansvar med henblik på at sikre, at EU opfylder sin pligt til at tage vare på personalet.

6. Den øverstbefalende for den civile operation og EU's særlige repræsentant (EUSR) konsulterer om nødvendigt hinanden.

▼M1

Artikel 6

Missionschef

1. Missionschefen påtager sig ansvaret for og har kommando over og kontrol med missionen i indsatsområdet.

2. Missionschefen har kommando over og kontrol med personale, hold og enheder fra de bidragende stater, som udpeget af den øverstbefalende for den civile operation, tillige med det administrative og logistiske ansvar, herunder for aktiver, ressourcer og oplysninger, som missionen har til rådighed.

3. Missionschefen giver instrukser til hele missionens personale med henblik på en effektiv gennemførelse af EUPOL COPPS i indsatsområdet, idet vedkommende varetager koordination og den daglige ledelse i overensstemmelse med instrukserne på strategisk niveau fra den øverstbefalende for den civile operation.

4. Missionschefen har ansvaret for gennemførelsen af missionens budget. Missionschefen undertegner med henblik herpå en kontrakt med Kommissionen.

5. Missionschefen har ansvaret for den disciplinære kontrol med personalet. For udstationeret personale iværksættes disciplinære sanktioner af de berørte nationale myndigheder eller den berørte EU-institution.

6. Missionschefen repræsenterer EUPOL COPPS i indsatsområdet og sikrer, at missionen er tilstrækkelig synlig.

7. Missionschefen koordinerer om nødvendigt med andre EU-aktører på stedet. Missionschefen får med forbehold af kommandovejen lokal politisk vejledning fra EUSR.

▼B

Artikel 7

Planlægningsfasen

1. I missionens planlægningsfase nedsættes en planlægningsgruppe bestående af missionschefen/politichefen, der leder planlægningsgruppen, samt det nødvendige personale til varetagelse af de opgaver, som missionen har et fastslået behov for at få udført.

2. Der foretages som noget af det vigtigste i planlægningsprocessen en samlet risikovurdering, som ajourføres efter behov.

3. Planlægningsgruppen opstiller en OPLAN og udarbejder alle de tekniske instrumenter, der er nødvendige for missionens gennemførelse. OPLAN skal tage hensyn til den samlede risikovurdering og omfatte en sikkerhedsplan.

Artikel 8

Personale

1. Antallet af EUPOL COPPS-medarbejdere og disses kompetence skal være i overensstemmelse med missionsbeskrivelsen i artikel 2 og strukturen i artikel 5.

2. EUPOL COPPS’ personale udstationeres af EU-medlemsstaterne eller EU-institutionerne. Den enkelte medlemsstat afholder udgifterne til det EUPOL COPPS-personale, den udstationerer, inkl. løn, sygesikring, rejseudgifter til og fra missionsområdet og andre godtgørelser end dagpenge.

3. Internationalt og lokalt personale kontraktansættes af EUPOL COPPS efter behov.

4. Tredjelande kan også, i nødvendigt omfang, udstationere missionspersonale. Det enkelte udstationerende tredjeland afholder udgifterne til det personale, det udstationerer, inkl. løn, sygesikring, godtgørelser, højrisikoforsikring og rejseudgifter til og fra missionsområdet.

▼M1

5. Personalet udfører sine arbejdsopgaver og handler i missionens interesse. Personalet overholder de sikkerhedsprincipper og minimumsstandarder, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter ( 1 ).

▼B

Artikel 9

EUPOL COPPS-personalets status

1. I nødvendigt omfang skal EUPOL COPPS-personalets status, herunder i givet fald privilegier, immuniteter og yderligere garantier, der måtte være nødvendige for, at EUPOL COPPS kan gennemføres og fungere efter hensigten, være omfattet af en aftale, som skal indgås efter proceduren i traktatens artikel 24. Generalsekretæren/den højtstående repræsentant, der bistår formandskabet, kan forhandle sådanne aftaler på dettes vegne.

2. Den medlemsstat eller EU-institution, der har udstationeret en medarbejder, har ansvaret for at behandle klager fra eller vedrørende medarbejderen i forbindelse med udstationeringen. Den pågældende medlemsstat eller EU-institution har ansvaret for eventuelt at anlægge sag mod den udstationerede.

3. Ansættelsesforhold og rettigheder og forpligtelser for internationalt og lokalt ansat personale fastsættes i kontrakten mellem missionschefen/politichefen og vedkommende medarbejder.

▼M1

Artikel 10

Kommandovej

1. EUPOL COPPS skal som krisestyringsoperation have én fælles kommandovej.

2. PSC udøver med referat til Rådet den politiske kontrol med og den strategiske styring af EUPOL COPPS.

3. Den øverstbefalende for den civile operation er under politisk kontrol og strategisk ledelse af PSC og under GS/HR's overordnede myndighed den øverstbefalende for EUPOL COPPS på strategisk niveau og giver som sådan instrukser til missionschefen og yder vedkommende rådgivning og teknisk støtte.

4. Den øverstbefalende for den civile operation aflægger rapport til Rådet via GS/HR.

5. Missionschefen har kommando over og kontrol med EUPOL COPPS i indsatsområdet og er direkte ansvarlig over for den øverstbefalende for den civile operation.

Artikel 11

Politisk kontrol og strategisk styring

1. Med referat til Rådet udøver PSC den politiske kontrol med og den strategiske styring af missionen. Rådet bemyndiger herved PSC til at træffe de nødvendige beslutninger med henblik herpå i overensstemmelse med traktatens artikel 25. Denne bemyndigelse omfatter kompetencen til at udpege en missionschef efter indstilling fra GS/HR og til at ændre OPLAN. Den omfatter også beføjelse til at træffe efterfølgende afgørelser vedrørende udnævnelsen af missionschefen. Beslutningskompetencen med hensyn til missionens mål og afslutning forbliver hos Rådet.

2. PSC aflægger med regelmæssige mellemrum rapport til Rådet.

3. PSC får regelmæssigt og i det omfang, det er nødvendigt, rapporter fra den øverstbefalende for den civile operation og missionschefen om spørgsmål inden for deres ansvarsområder.

▼B

Artikel 12

Tredjelandes deltagelse

1. Uden at dette anfægter EU’s selvstændige beslutningstagning og fælles institutionelle ramme, vil tiltrædende stater blive opfordret og tredjelande kunne opfordres til at bidrage til EUPOL COPPS på den betingelse, at de afholder udgifterne til det personale, de udstationerer, inkl. lønninger, sygesikring, godtgørelser, højrisikoforsikring og rejseudgifter til og fra missionsområdet, og bidrager til EUPOL COPPS’ løbende udgifter i passende omfang.

2. Tredjelande, der yder bidrag til EUPOL COPPS, skal have samme rettigheder og forpligtelser i den daglige ledelse af missionen som de deltagende EU-medlemsstater.

3. Rådet bemyndiger herved PSC til at træffe de relevante afgørelser om accept af de foreslåede bidrag og til at nedsætte en bidragyderkomité.

4. Detaljerede ordninger vedrørende tredjelandes deltagelse fastlægges i en aftale, som indgås efter proceduren i traktatens artikel 24. Generalsekretæren/den højtstående repræsentant, der bistår formandskabet, kan forhandle sådanne ordninger på dettes vegne. Har EU og et tredjeland indgået aftale om rammerne for det pågældende tredjelands deltagelse i EU’s krisestyringsoperationer, finder bestemmelserne i en sådan aftale anvendelse i forbindelse med EUPOL COPPS.

▼M1

Artikel 13

Sikkerhed

1. Den øverstbefalende for den civile operation udstikker retningslinjer for missionschefens planlægning af sikkerhedsforanstaltninger og sikrer, at de i forbindelse med EUPOL COPPS gennemføres korrekt og effektivt i overensstemmelse med artikel 5a og 10, i samråd med Rådssekretariatets Sikkerhedskontor.

2. Missionschefen er ansvarlig for operationens sikkerhed og for at sikre, at de minimumssikkerhedskrav, der gælder for operationen, overholdes, i overensstemmelse med Den Europæiske Unions politik vedrørende sikkerhed for personale, der er udstationeret uden for EU i en operativ funktion i medfør af afsnit V i traktaten og dokumenter i tilknytning hertil.

3. Missionschefen bistås af en ansvarlig for missionens sikkerhed (MSO), der refererer til missionschefen, og som også har et tæt praktisk samarbejde med Rådssekretariatets Sikkerhedskontor.

4. Medlemmer af EUPOL COPPS's personale skal gennemgå obligatorisk sikkerhedstræning, inden de tiltræder deres stilling, i overensstemmelse med OPLAN. De skal også jævnligt have genopfriskningskurser i selve indsatsområdet, som organiseres af MSO.

▼B

Artikel 14

Finansielle ordninger

1. Det finansielle referencegrundlag til dækning af udgifterne i forbindelse med EUPOL COPPS udgør 2,5 mio. EUR for 2005, 3,6 mio. EUR for 2006.

▼M2

2. Rådet træffer for et år ad gangen afgørelse om det finansielle referencegrundlag til dækning af udgifterne i forbindelse med EUPOL COPPS for 2006, 2007, 2008, 2009 og 2010.

▼B

3. Udgifter, der finansieres med det i stk. 1 nævnte beløb, forvaltes efter de procedurer og regler, der gælder for EU’s almindelige budget, bortset fra at eventuelle forfinansieringer ikke forbliver Fællesskabets ejendom. Statsborgere fra tredjelande, der deltager finansielt i missionen, fra værtsparterne og, hvis det er nødvendigt af hensyn til missionens operative behov, fra nabolandene kan byde på kontrakter.

4. Missionschefen/politichefen referer udelukkende til Kommissionen, som fører tilsyn med ham, for så vidt angår det arbejde, der udføres inden for rammerne af hans kontrakt.

5. De finansielle ordninger skal opfylde EUPOL COPPS’ operative krav, herunder udstyrets kompatibilitet og holdenes interoperabilitet.

6. Udgifter er støtteberettigede fra den dato, hvor denne fælles aktion får virkning.

Artikel 15

Fællesskabsaktioner

1. Rådet og Kommissionen påser inden for deres respektive kompetenceområder, at der er sammenhæng mellem gennemførelsen af denne fælles aktion og Fællesskabets optræden udadtil i henhold til traktatens artikel 3, stk. 2. Rådet og Kommissionen samarbejder med henblik herpå.

2. De nødvendige koordineringsordninger vil i givet fald i blive gennemført i missionsområdet samt i Bruxelles.

Artikel 16

Videregivelse af klassificerede oplysninger

1. Generalsekretæren/den højtstående repræsentant har i givet fald og afhængigt af missionens operative behov bemyndigelse til under iagttagelse af Rådets sikkerhedsforskrifter at videregive klassificerede EU-oplysninger og -dokumenter til og med klassifikationsgraden »RESTREINT UE«, som er udarbejdet med henblik på missionen, til tredjelande, der er tilknyttet denne fælles aktion.

2. Generalsekretæren/den højtstående repræsentant har, hvis der er et konkret og umiddelbart operativt behov derfor, også bemyndigelse til under iagttagelse af Rådets sikkerhedsforskrifter at videregive klassificerede EU-oplysninger og -dokumenter til og med klassifikationsgraden »RESTREINT UE«, som er udarbejdet med henblik på missionen, til de lokale myndigheder. I alle andre tilfælde videregives sådanne oplysninger og dokumenter til de lokale myndigheder efter de procedurer, der svarer til samarbejdsniveauet mellem de lokale myndigheder og EU.

3. Generalsekretæren/den højtstående repræsentant har bemyndigelse til at videregive ikke-klassificerede EU-dokumenter vedrørende Rådets forhandlinger om missionen, som er omfattet af tavshedspligt i henhold til artikel 6, stk. 1, i Rådets forretningsorden ( 2 ), til tredjelande, der er tilknyttet denne fælles aktion, og til de lokale myndigheder.

▼M1

Artikel 16a

Vagt

Vagtkapaciteten aktiveres i forbindelse med EUPOL COPPS.

▼B

Artikel 17

Ikrafttræden

Denne fælles aktion har virkning fra dagen for vedtagelsen.

▼M2

Den udløber den 31. december 2010.

▼B

Artikel 18

Offentliggørelse

Denne fælles aktion offentliggøres i Den Europæiske Unions Tidende.

▼M1

PSC's beslutninger, jf. artikel 11, stk. 2, vedrørende udpegningen af en missionschef, offentliggøres ligeledes i Den Europæiske Unions Tidende.